b"\n_START_ARTICLE_\nLlei de bronze dels salaris\n_START_PARAGRAPH_\nLa llei del ferro de sous, tamb\xc3\xa9 coneguda com a llei de bronze dels salaris, \xc3\xa9s una teoria econ\xc3\xb2mica per la qual els salaris tendeixen espont\xc3\xa0niament cap a un nivell m\xc3\xadnim, que correspon a les necessitats m\xc3\xadnimes de subsist\xc3\xa8ncia dels assalariats. Qualsevol increment en els salaris d'aquest nivell portar\xc3\xa0 a un increment de la poblaci\xc3\xb3, i llavors l'augment de la compet\xc3\xa8ncia per a obtenir una feina far\xc3\xa0 que els salaris es redueixin de nou a aquest m\xc3\xadnim._NEWLINE_El concepte fou publicat en un fullet\xc3\xb3 publicat el 1817 per l'economista David Ricardo (Iron law of wages). Per explicar per qu\xc3\xa8 els salaris baixen fins al nivell de subsist\xc3\xa8ncia, David Ricardo basava la seva argumentaci\xc3\xb3 en la llei dels rendiments decreixents de la terra. A mesura que les millors terres s'anaven ocupant, la creixent poblaci\xc3\xb3 es despla\xc3\xa7ava a terres amb una productivitat menor, \xc3\xa9s a dir, terres marginals. Quan les terres nom\xc3\xa9s donen per subsistir, el salari \xc3\xa9s per tant de subsist\xc3\xa8ncia. A causa de la compet\xc3\xa8ncia entre els treballadors, a m\xc3\xa9s, aquest salari ser\xc3\xa0 el mateix per a tots els treballadors (fins i tot per a aquells que treballen en terres amb major productivitat). L'argument de David Ricardo s'extrapola tamb\xc3\xa9 a una economia industrial (no sols agr\xc3\xadcola) si suposem tamb\xc3\xa9 rendiments decreixents del factor capital._NEWLINE_Va influir en Karl Marx en la seva primerenca visi\xc3\xb3 pessimista sobre la possibilitat que els treballadors puguin beneficiar-se del capitalisme. No obstant aix\xc3\xb2, \xc3\xa9s un error freq\xc3\xbcent considerar que Marx concorda amb Ricardo respecte d'aquesta llei, ja que en el primer autor la quantitat i tipus de mercaderies necess\xc3\xa0ries per a reproduir la for\xc3\xa7a de treball tenen un car\xc3\xa0cter hist\xc3\xb2ric i cultural, no necess\xc3\xa0riament es troben en un nivell m\xc3\xadnim de subsist\xc3\xa8ncia._NEWLINE_Ferdinand Lassalle la va divulgar posteriorment com a Llei de bronze econ\xc3\xb2mica (Das echerne \xc3\xb6konomishe Gesetz, 1863), en comparar-la amb la perennitat de les lleis escrites en plaques de bronze._NEWLINE_Ludwig von Mises va argumentar que, si s'adopta aquest raonament per demostrar que a llarg termini no \xc3\xa9s possible un increment en el salari mitj\xc3\xa0 per sobre del m\xc3\xadnim, ha d'assumir-se tamb\xc3\xa9 que tampoc una baixada d'aquest valor pot passar."